Utenos alaus darykla

„Utenos alaus“ darykla – viena didžiausių Baltijos šalyse alaus darykla, įsikūrusi Utenoje, Pramonės g. 12, per metus išverdanti beveik 100 mln. litrų alaus ir pagaminanti per 28 mln. litrų kitų gėrimų – beveik pusantro karto daugiau, nei buvo gaminama vos įkūrus daryklą. Per pastarąjį dešimtmetį į gamybos plėtrą ir modernizavimą investuota daugiau kaip 400 mln. litų. Priklauso „Carlsberg“ alaus daryklų grupei.  Alų verda ne tik Lietuvos vartotojams, bet ir gamina tarptautinių prekės ženklų produktus Skandinavijos bei Šiaurės Europos valstybėms.

Darykloje įdiegta Kokybės ir aplinkos apsaugos vadybos sistema. Vanduo alui išgaunamas iš nuosavo 207 metrų gylio „Utenos alaus“ daryklos gręžinio. Darykla įgyvendina ekologinę „Ežerų krašto“ programą, remia įvairias gamtosaugos iniciatyvas. „Utenos alus“ – Utenos „Juventus“ krepšinio komandos ilgametis rėmėjas. Nuo 2012 m. rudens „Utenos alaus“ darykloje veikia aludarystės pažinimo centras.

Istorija

Pastatyti alaus daryklą nuspręsta 1970 m. Daryklai buvo pasirinkta vieta Utenoje, Kloviniuose – kur švari aplinka ir tinkamiausias alaus gamybai vanduo. „Utenos alaus kombinato“ statybai, o vėliau ir pačiai daryklai, vadovavo Gediminas Jackevičius, tapęs pirmuoju daryklos vadovu ir jai vadovavęs iki pat mirties 1993 metais. Įgyvendinti projektą padėjo patyrę meistrai iš tuometės Čekoslovakijos kompanijos „Techno Export“. Tradicinius varinius alaus virimo katilus darykloje įrengė inžinierius aludaris Jiržis Tomašekas, kurio parašas ir šiandien puošia „Utenos Pilsener“ alaus pakuotes.

„Utenos alaus“ darykla pirmąjį alų – „Žigulinį“ – išvirė 1977 metų sausio 14 dieną. Derindami iš čekų gautą patirtį Utenos aludariai garsino Utenos vardą. „Utenos alaus“ darykloje buvo pilstomi ir populiarūs to meto gaivieji gėrimai – „Citrina“, „Sajanai“, „Tarchūnas“, „Šaltukas“. Kalbama, kad dėl teisės gaminti Utenoje savo prekės ženklo gėrimus konkuravo „Pepsi Cola“ ir „Coca-Cola“.

1991 m. kombinatas tapo valstybine akcine įmone „Utenos gėrimai“ ir buvo restruktūrizuotas į AB „Utenos gėrimai“. Atgavus Nepriklausomybę Utenoje pradėtos virti naujos alaus rūšys. Tai „Lietuviškas“, „Aukštaitijos“, „Studentiškas“, „Gaudeamus“, „Sartų“, „Bočių“, „Baltų“, „Utenos“, „Utenos Premium“, „GJ“, „Turbo“ alus ir „Porteris“. Pastarasis dar 1992 metais iškovojo pirmąjį sidabro medalį alaus parodose užsienyje, o vėliau buvo ne kartą apdovanotas auksu.

1997 metais  AB „Utenos gėrimai“  sukūrė bendrą įmonę su Švedijos, Norvegijos ir Suomijos investuotojais BBH (Baltic Beverages Holding). BBH 2001 m. Utenos ir Klaipėdos daryklas sujungė į AB „Švyturys-Utenos alus“. Nuo 2008 m. UAB „Švyturys-Utenos alus" yra sudėtinė „Carlsberg Group“ dalis. 

2011 m. „Utenos alaus“ darykla per metus išvirė 102 mln. litrų alaus ir 31 mln. litrų kitų gėrimų. Utenoje išvirtas alus eksportuojamas į daugiau nei 20 pasaulio šalių, jis ne kartą apdovanotas diplomais ir medaliais.

Produkcija 

 „Utenos Utenos“ (Pale Lager);
 „Utenos Auksinis“ (Premium Lager);
 „Utenos Pilsener“ (Pilsner);
 „Utenos Porteris“ (Baltic Porter);
 „Utenos Kvietinis“;
 „Utenos Classic“;
 „Utenos Radler Cola“ (alaus  kokteilis);
 „Utenos Radler Lemon“ (alaus kokteilis);
 „Utenos Radler Orange“ (alaus kokteilis);
 „D-Light“ (alaus kokteiliai);
 „Kiss“, „Somersby“ (sidras);
 „Vichy Classique“ (geriamasis vanduo);
 „Vichy Fresh“ (gaivieji gėrimai);
 „Vichy Classique Vivasport“ (gaivieji gėrimai).

Išnašos

Nuorodos
 "Utenos alaus" oficialus puslapis 
 "Utenos alaus" istorija

Lietuvos alaus daryklos
Utena